SET ปิดเช้าบวก 1 จุด นลท.ไล่ซื้อหุ้นงบเด่น โบรกฯมองบ่ายไซด์เวย์
SET ปิดบวก 1 จุด นลท.เก็งหุ้นงบเด่นรายตัว-แนวโน้มดีต่อเนื่อง บ่ายนี้คาดตลาดฯแกว่งไซด์เวย์ ให้แนวรับ 1,638 แนวต้าน 1,646-1,651 จุด
17 พ.ย. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเช้านี้แกว่งตัวค่อนข้างเงียบเหงาหลังจากสิ้นสุดการประกาศผลประกอบการไปแล้ว ซึ่งงบฯไตรมาส 3/2564 ทั้งที่ออกมาดีกว่าคาด, ต่ำกว่าคาด หรือใกล้เคียงคาด ต่างก็ออกมาในสัดส่วนพอๆ กัน
ส่วนนักลงทุนให้ความสำคัญกับงบฯที่ออกมาดีและยังมีแนวโน้มดีต่อเนื่อง ไม่ว่าจะเป็นหุ้นกลุ่มอิเล็กทรอนิกส์, กลุ่มแบงก์, กลุ่มรับเหมาก่อสร้าง และกลุ่มขนส่ง โดยยังชอบพวกที่ได้ประโยชน์จากการบริโภคและการท่องเที่ยวฟื้นตัว ได้แก่ กลุ่มค้าปลีก และธนาคาร เป็นต้น รวมถึงกลุ่มที่ลงทุนพลังงานสะอาด ส่วนกลุ่มท่องเที่ยวพักตัวบ้างหลังจากขึ้นตอบรับการเปิดเมืองไปแล้ว
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก – ลบไร้ทิศทาง แต่มองระยะ 3 เดือนในเอเชียก็จะคล้ายกับบ้านเราที่การระดมการฉีดวัคซีนต้านโควิด-19 เป็นวงกว้างมากขึ้น
ทั้งนี้ตลาดฯวันนี้เป็นลักษณะเลือกเล่นเป็นรายตัว เน้นหุ้นที่งบฯออกมาดีและมีแนวโน้มดีต่อเนื่อง ประกอบกับเก็งกำไรหุ้นที่มี Story อย่างหุ้น JMT วันนี้เทรดคึกคักหลังมีกระแสข่าวจะร่วมทุน KBANK ทำธุรกิจบริหารสินทรัพย์
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะแกว่งไซด์เวย์ ให้แนวรับ 1,638 จุด ส่วนแนวต้าน 1,646 – 1,651 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 2,425.69 ล้านบาท ปิดที่ 150.00 บาท เพิ่มขึ้น 2.50 บาท
SAWAD มูลค่าการซื้อขาย 2,022.95 ล้านบาท ปิดที่ 67.50 บาท เพิ่มขึ้น 4.25 บาท
JMT มูลค่าการซื้อขาย 1,958.51 ล้านบาท ปิดที่ 58.25 บาท เพิ่มขึ้น 1.75 บาท
SCGP มูลค่าการซื้อขาย 1,592.12 ล้านบาท ปิดที่ 64.00 บาท ราคาไม่เปลี่ยนแปลง
SCB มูลค่าการซื้อขาย 1,224.45 ล้านบาท ปิดที่ 135.00 บาท เพิ่มขึ้น 0.50 บาท